CELEX: 62020TN0529
Language: mt
Date: 2020-08-21 00:00:00
Title: Kawża T-529/20: Rikors ippreżentat fil-21 ta’ Awwissu 2020 – LR vs BEI

12.10.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 339/30
            
         
      Rikors ippreżentat fil-21 ta’ Awwissu 2020 – LR vs BEI
      (Kawża T-529/20)
      (2020/C 339/38)
      Lingwa tal-kawża: l-Ispanjol
      
         Partijiet
      
      
         Rikorrent: LR (rappreżentant Á. Gómez de la Cruz Pérez, avukat)
      
         Konvenut: Il-Bank Ewropew tal-Investiment (BEI)
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-konvenut tad-9 ta’ Jannar 2020, li ċaħdet it-talba għal allokazzjoni għal sistemazzjoni ġdida tar-rikorrent għat-trasferiment tiegħu lejn il-post fejn jinstab iċ-ċentru tal-interessi tiegħu wara tmiem ir-relazzjoni kuntrattwali tax-xogħol tiegħu mal-konvenut, kif ukoll id-deċiżjoni tal-15 ta’ Mejju 2020 li tiċħad l-ilment amministrattiv tad-19 ta’ Frar 2020 imressaq mir-rikorrent kontra d-deċiżjoni tal-konvenut tad-9 ta’ Jannar 2020.
               
            
                  —
               
               
                  tannulla d-deċiżjoni tal-konvenut tal-15 ta’ Mejju 2020 li ċaħdet it-talba tar-rikorrent tad-19 ta’ Frar 2020 intiża sabiex jiġi rikonoxxut lilu dritt għal allokazzjoni għal sistemazzjoni ġdida, fil-każ fejn il-Qorti Ġenerali jew il-Qorti tal-Ġustizzja jirrikonoxxu dan id-dritt lir-rikorrenti fil-Kawża T-387/19, DF u DG vs BEI.
               
            
                  —
               
               
                  tikkundanna lill-konvenut iħallas l-allokazzjoni għal sistemazzjoni ġdida miżjuda bl-interessi moratorji kkalkolati bir-rata tal-Bank Ċentrali Ewropew miżjuda b’żewġ punti, sal-ħlas integrali tal-allokazzjoni.
               
            
                  —
               
               
                  tikkundanna lir-rikorrent għall-ispejjeż kollha tal-kawża.
               
            
         Motivi u argumenti prinċipali
      
      Insostenn tar-rikors tiegħu r-rikorrent jinvoka ħames motivi.
      
                  1.
               
               
                  L-ewwel motiv ibbażat fuq żball manifest ta’ liġi.
                  
                              —
                           
                           
                              Ir-rikorrent jiddikjara f’dan ir-rigward li l-interpretazzjoni l-ġdida, sa mill-2017, tal-eċċezzjoni prevista fl-Artikolu 13(1) tad-dispożizzjonijiet amministrattivi tal-BEI, hija vvizzjata minn żball manifest ta’ liġi u tmur kontra l-atti ta’ din l-istituzzjoni.
                           
                        
            
                  2.
               
               
                  It-tieni motiv ibbażat fuq ksur tal-obbligu ta’ konsultazzjoni tar-rappreżentanti tal-persunal.
                  
                              —
                           
                           
                              Ir-rikorrent jiddikjara f’dan ir-rigward li l-interpretazzjoni l-ġdida tikkostitwixxi proċedura leġiżlattiva f’vesti differenti, adottata minn korp li ma għandux il-kompetenza u li la rrispettat il-modalitajiet u lanqas il-proċedura, u li matulha ma ġewx ikkonsultati r-rappreżentanti tal-persunal.
                           
                        
            
                  3.
               
               
                  It-tielet motiv ibbażat fuq ksur tal-prinċipji ta’ proporzjonalità, ta’ drittijiet kweżiti, ta’ protezzjoni ta’ aspettativi leġittimi u ta’ assenza ta’ sistema tranżitorja.
               
            
                  4.
               
               
                  Ir-raba’ motiv ibbażat fuq ksur tal-prinċipju ta’ nondiskriminazzjoni.
               
            
                  5.
               
               
                  Il-ħames motiv ibbażat fuq ksur tad-dmir ta’ premura u tal-prinċipju ta’ amministrazzjoni tajba.